**Vabariigi Valitsuse protokollilise otsuse „Varjupaiga-, Rände- ja Integratsioonifondi Eesti riikliku programmi heakskiitmine aastateks 2014–2020“ eelnõu seletuskiri**

**I. Sissejuhatus**

Varjupaiga-, Rände- ja Integratsioonifond (edaspidi *fond*) loodi Euroopa Parlamendi ja nõukogu määrusega (EL) nr 516/2014[[1]](#footnote-1) (edaspidi *fondi asutamisotsus*). Vastavalt Vabariigi Valitsuse 13. novembri 2014. aasta korraldusele nr 482 „Varjupaiga-, Rände- ja Integratsioonifondi ning Sisejulgeolekufondi vastutava asutuse ja auditeerimisasutuse määramine“ on Varjupaiga-, Rände- ja Integratsioonifondi riikliku programmi nõuetekohase juhtimise ja kontrollimise eest ning Euroopa Komisjoniga suhtlemisel vastutavaks asutuseks Siseministeerium. Euroopa Komisjon kiitis Eesti riikliku programmi heaks 20. märtsi 2015. aasta otsusega (C(2015) 1727 lõplik).

Fondi üldeesmärk on aidata kaasa rändevoogude tõhusale juhtimisele ning ühise varjupaiga-, täiendava või ajutise kaitse poliitika ja ühise rände- ning tagasisaatmispoliitika rakendamisele, tugevdamisele ja edasiarendamisele, austades seejuures täiel määral Euroopa Liidu põhiõiguste hartas sätestatud õigusi ja põhimõtteid. Üldeesmärgi raames toetab fond järgmiste ühiste erieesmärkide saavutamist:

1. Euroopa ühise varjupaigasüsteemi kõigi aspektide, sealhulgas selle välismõõtme tugevdamine ja arendamine;
2. seadusliku rände toetamine liikmesriikidesse kooskõlas nende majanduslike ja sotsiaalsete vajaduste, näiteks tööturu vajadustega, tagades seejuures liikmesriikide sisserändesüsteemide terviklikkuse, ning kolmandate riikide kodanike tulemusliku integreerimise edendamine;
3. liikmesriikides selliste õiglaste ja tõhusate tagasisaatmisstrateegiate edendamine, mis aitavad võidelda ebaseadusliku sisserände vastu, keskendudes eelkõige tagasipöördumise püsivusele ning tulemuslikule päritolu- ja transiidiriiki tagasivõtmisele;
4. solidaarsuse ja vastutuse jagamise suurendamine liikmesriikide vahel, pöörates tähelepanu eeskätt rändajate ja varjupaigataotlejate voogudest enim mõjutatud liikmesriikidele, sealhulgas praktilise koostöö kaudu.

Fondist on võimalik rahastada järgmisi tegevusi:

1. vastuvõtu- ja varjupaigasüsteemide arendamine;
2. liikmesriikide suutlikkus töötada välja, jälgida ja hinnata oma varjupaigapoliitikat ja ‑menetlusi;
3. ümberasustamine, rahvusvahelise kaitse taotlejate või saajate üleviimine ning muu sihtotstarbeline humanitaarsetel põhjustel vastuvõtmine;
4. liikmesriikidesse sisserände ja lahkumiseelsed tegevused, mis on suunatud kolmandate riikide kodanikele;
5. integratsioonimeetmed;
6. integratsioonivaldkonna praktilist koostööd ja suutlikkust suurendavad meetmed;
7. tagasisaatmismenetlustega kaasnevad meetmed;
8. tagasisaatmismeetmed;
9. tagasisaatmisvaldkonna praktilist koostööd ja suutlikkust suurendavad meetmed.

Fondist rahastatavate tegevuste sihtrühma kuuluvad:

1. pagulasseisundi või täiendava kaitse seisundiga isikud direktiivi 2011/95/EL tähenduses;
2. isikud, kes taotlevad ühte punktis a nimetatud rahvusvahelise kaitse vormidest ning kes ei ole veel saanud lõplikku otsust;
3. ajutise kaitse seisundiga isikud direktiivi 2001/55/EÜ tähenduses;
4. isikud, kes on või on olnud ümberasustatud või mõnest liikmesriigist üle viidud;
5. kolmandate riikide kodanikud, kes elavad liikmesriigis seaduslikult või kes on olenevalt asjaoludest saamas õigust liikmesriigis seaduslikult elada;
6. kolmandate riikide kodanikud, kes ei ole veel saanud lõplikku eitavat otsust oma taotlusele liikmesriigis viibida, seaduslikku elukohta omada ja/või saada liikmesriigis rahvusvaheline kaitse ning kes võivad otsustada kasutada vabatahtlikku tagasipöördumist;
7. kolmandate riikide kodanikud, kellel on õigus liikmesriigis viibida, seaduslikku elukohta omada ja/või saada rahvusvaheline kaitse direktiivi 2011/95/EL tähenduses või ajutine kaitse direktiivi 2001/55/EÜ tähenduses ning kes on otsustanud kasutada vabatahtlikku tagasipöördumist;
8. kolmandate riikide kodanikud, kes viibivad liikmesriigis ega vasta enam liikmesriiki sisenemise ja/või seal viibimise tingimustele, sealhulgas kolmandate riikide kodanikud, kelle väljasaatmine on edasi lükatud vastavalt direktiivi 2008/115/EÜ artiklile 9 ja artikli 14 lõikele 1.

Fondi eesmärkide tõttu on riiklikus programmis nimetatud tegevuste võimalikeks elluviijateks avalik-õiguslikud juriidilised isikud, eraõiguslikud juriidilised isikud, valitsusasutused, valitsusasutuste hallatavad asutused ning rahvusvahelised organisatsioonid.

Eelnõu esitatakse Vabariigi Valitsusele, lähtudes senisest riigisisesest praktikast. Üldprogrammi „Solidaarsus ja rändevoogude juhtimine“ Euroopa Tagasipöördumisfondi 2008–2013, Euroopa Pagulasfondi 2008–2013, Euroopa Kolmandate Riikide Kodanike Integreerimise Fondi 2007–2013 ja Välispiirifondi 2007–2013 mitmeaastased programmid esitati Vabariigi Valitsusele protokollilise otsusena heakskiitmiseks 2008. ja 2009. aastal.

Eelnõu ja seletuskirja on koostanud Siseministeeriumi välisvahendite osakonna nõunikud Aigi Kasvand (tel 612 5180, e-post aigi.kasvand@siseministeerium.ee) ja Aivi Kuivonen (tel 612 5179, e-post aivi.kuivonen@siseministeerium.ee).

Eelnõu ja seletuskirja juriidilist kvaliteeti on kontrollinud Siseministeeriumi õigusosakonna õigusnõunik Gerly Herm (tel 612 5234, gerly.herm@siseministeerium.ee). Eelnõu ja seletuskirja on keeleliselt toimetanud Siseministeeriumi õigusosakonna keeletoimetaja Helin Kask (tel 612 5241, e-post helin.kask@siseministeerium.ee).

**II. Eelnõu sisu**

Eelnõu eesmärk on kiita heaks fondi riiklik programm perioodiks 2014–2020.

[Euroopa Parlamendi ja nõukogu määrusega (EL) nr 514/2014 sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted](http://eur-lex.europa.eu/legal-content/ET/TXT/PDF/?uri=OJ:JOL_2014_150_R_0005&from=ET) (edaspidi *horisontaalne määrus*). Horisontaalse määruse artikkel 14, mis käsitleb riikliku programmi ettevalmistamist ja heakskiitmist, sätestab, et Euroopa Komisjoni ja liikmesriigi vahel peetud poliitikadialoogi tulemuste põhjal esitab iga liikmesriik kooskõlas fondi asutamisotsusega riikliku programmi, milles arvestatakse liikmesriigi lähteolukorda ja vajadusi. Programmis määratakse kindlaks riigi strateegia ja eesmärgid, nende saavutamiseks võetavad meetmed ning soovituslik ajakava.

Riikliku programmi vorm on kinnitatud Euroopa Komisjoni rakendusmääruse (EL) nr 802/2014, millega määratakse kindlaks riiklike programmide näidised ning komisjoni ja liikmesriikide vahelise elektroonilise andmevahetussüsteemi tingimused vastavalt Euroopa Parlamendi ja nõukogu määrusele (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted, lisas.

Riiklik programm koosneb järgmistest peatükkidest:

1. „Kommenteeritud kokkuvõte“;
2. „Liikmesriigi lähteolukord“ (vastavalt määruse (EL) nr 514/2014 artikli 14 lõike 2 punktidele a ja b);
3. „Programmi eesmärgid“ (vastavalt määruse (EL) nr 514/2014 artikli 14 lõike 2 punktidele b, c ja d);
4. „Soovituslik ajakava“ (vastavalt määruse (EL) nr 514/2014 artikli 14 lõike 2 punktile c);
5. „Erijuhud“;
6. „Ühised näitajad ja programmi erinäitajad“ (vastavalt määruse (EL) nr 514/2014 artikli 14 lõike 2 punktile f);
7. „Programmi liikmesriigipoolne ettevalmistamise ja rakendamise raamistik“;
8. „Programmi rahastamiskava“ (vastavalt määruse (EL) nr 514/2014 artikli 14 lõike 2 punktile i).

Punktis 3 nimetatud eesmärkide ja meetmete kirjeldamisel ning prioriteetsete tegevuste määramisel Eesti riiklikus programmis on muu hulgas lähtutud „Eesti turvalisuspoliitika põhisuundadest aastani 2015“, „Siseministeeriumi valitsemisala arengukavast aastateks 2014–2017“, „Siseturvalisuse arengukavast 2015–2020“, „Sotsiaalministeeriumi valitsemisala arengukavast aastateks 2014–2017“, lõimumiskavast „Lõimuv Eesti 2020“ ning siseministri 13. augusti 2014. aasta määrusest nr 34 „Kohanemisprogramm“.

Siseministri 13. märtsi 2013. aasta käskkirjaga nr 34 moodustati fondi riikliku programmi planeerimise töörühm, mille koosseisu kuulusid Siseministeeriumi, Kultuuriministeeriumi, Sotsiaalministeeriumi, Haridus- ja Teadusministeeriumi, Rahandusministeeriumi, Politsei- ja Piirivalveameti, Sisekaitseakadeemia, Siseministeeriumi infotehnoloogia- ja arenduskeskuse ning Maksu- ja Tolliameti esindajad. Töörühma eesmärk oli selgitada välja riigi valdkondlikud vajadused ja eesmärgid, mis on kooskõlas fondi eesmärkidega, mille alusel koostati riikliku programmi kavand.

Töörühma liikmed esitasid fondist rahastatavate tegevuste ettepanekud Siseministeeriumile 2013. aasta juuniks. Ettepanekud koondati ning avalikustati Siseministeeriumi kodulehel 26. juunil 2013. aastal, et koguda pädevate organisatsioonide, sealhulgas vabaühenduste ja rahvusvaheliste organisatsioonide arvamusi kavandatavate tegevuste kohta. Tagasiside esitasid pagulasorganisatsioonide ümarlaud, Rahvusvaheline Migratsiooniorganisatsioon (IOM) ning ÜRO Pagulaste Ülemvoliniku Amet (UNHCR). Siseministeerium avalikustas ettepanekud koos Siseministeeriumi kommentaaridega oma kodulehel 20. septembril 2013. aastal.

Töörühma liikmete esitatud tegevuste ettepanekud olid aluseks poliitikadialoogi ettevalmistamisele ja läbiviimisele. Poliitikadialoog toimus Siseministeeriumi ja Euroopa Komisjoni vahel 17. septembril 2013. aastal. Poliitikadialoogi tulemused on kinnitatud 20. detsembri 2013. aasta protokolliga. Protokollis kirjeldatud soovitud tegevused ja tulemused olid aluseks riikliku programmi koostamisele.

Eelnevat arvesse võttes koostas Siseministeerium riikliku programmi kavandi, mis esitati Euroopa Komisjonile ametlikult 2014. aasta oktoobris. Mitteametlikult esitati programmi kavand Euroopa Komisjonile 28. veebruaril 2014. aastal. Sisulised kommentaarid programmi kohta esitas Euroopa Komisjon Siseministeeriumile 8. juulil 2014. aastal, 28. novembril 2014. aastal ja 23. jaanuaril 2015. aastal.

Fondi neljast erieesmärgist panustab Eesti kolme.

**1. Euroopa ühise varjupaigasüsteemi kõigi aspektide, sealhulgas selle välismõõtme tugevdamine ja arendamine**

1. Vastuvõtu- ja varjupaigasüsteemide meetmed

Eesti peab olema valmis, et rahvusvahelist kaitset taotleb senisest rohkem inimesi. Eelkõige tuleb valmis olla vajalike vastuvõtutingimuste pakkumiseks, millega luuakse eeldused rahvusvahelise kaitse saajate kohanemiseks Eestis. See tagab rahvusvahelise kaitse saajate valmisoleku panustada Eesti ühiskonna arengusse ning tuua kaasa uusi teadmisi ja oskusi.

Fondi vahendid suunatakse rahvusvahelise kaitse menetluse tõhustamisse (IT-arendused, koolitused jne). Tegevuste rakendamise tulemusel paraneb otsuste tegemise kiirus ning menetluste kvaliteet. Lisaks tagatakse kvaliteetne tõlketeenus, tõuseb riigi õigusabi osutajate suutlikkus ja teenuse kvaliteet haldusõiguslikus valdkonnas. Plaanitakse arendada välja virtuaalne õpitarkvara, mis võimaldab lahendada erisuguseid rände ja varjupaigaga seotud probleeme. Samuti tagatakse fondi vahenditest rahvusvahelise kaitse taotlejatele ja rahvusvahelise kaitse saajatele tugiteenuste pakkumine (tugiisik, psühholoogiline ja meditsiiniline nõustamine, huvitegevused jne). Koolitatakse ametnikke, kohaliku omavalitsuse üksuste ja Eesti Töötukassa töötajaid ning vabaühenduste liikmeid.

1. Meetmed liikmesriikide suutlikkuse tõstmiseks töötada välja, jälgida ja hinnata oma varjupaigapoliitikat ja -menetlusi

Olemasolevate meetmete tõhustamiseks ja uute rakendamiseks on vaja põhjalikumalt uurida ja analüüsida teiste liikmesriikide praktikat. Samuti on vaja tagada haavatavatesse rühmadesse kuuluvate rahvusvahelise kaitse taotlejate ja rahvusvahelise kaitse saajate täiendava abi vajaduse objektiivne hindamine. Fondi rahastusel plaanitakse läbi viia uuringud, mis toetavad rahvusvahelise kaitse valdkonna hindamist ja/või panustavad senise praktika edendamisse.

**2. Seadusliku rände toetamine liikmesriikidesse kooskõlas nende majanduslike ja sotsiaalsete vajaduste, näiteks tööturu vajadustega, tagades seejuures liikmesriikide sisserändesüsteemide terviklikkuse, ning kolmandate riikide kodanike tulemusliku integreerimise edendamine**

Fondi vahenditest planeeritud tegevused panustavad järgmiste riiklike strateegiate eesmärkide saavutamisse: „Eesti 2020“, „Eesti kõrghariduse rahvusvahelistumise strateegia aastateks 2006–2015“, „Lõimuv Eesti 2020“.

1. Integratsioonimeetmed

Kavas on pakkuda uussisserändajatest kolmandate riikide kodanikele kohanemist soodustavaid teenuseid (nt koolitused, teavitustegevused). Lisaks soodustatakse isikute aktiivset osalemist ühiskonnas ning tõstetakse ühiskonna teadlikkust kolmandate riikide kodanikest, soodustades muu hulgas ka kohanemist ja lõimumist toetava keskkonna kujunemist (toetatakse ühiseid ühiskondlikke väärtusi, audio-visuaalse- ja trükimeedia ning internetimeedia projekte). Enamik vahendeid suunatakse kolmandate riikide kodanikest uussisserändajatele, vähemas mahus soovitakse toetada tegevusi, mis on suunatud määratlemata kodakondsusega isikutele ja pikaajalistele kolmandate riikide kodanikest püsielanikele.

1. Praktilise koostöö ja suutlikkuse suurendamise meetmed

Tegevuste rakendamisega tugevdatakse teadmispõhist lähenemist kolmandate riikide kodanikele mõeldud rände- ja kohanemispoliitikate väljatöötamiseks. Teadmispõhise lähenemise suurendamiseks kaasatakse poliitikate kujundamisesse ja hindamisse eksperte, viiakse läbi monitooringuid või uuringuid, mis aitaksid kaasa rände juhtimise strateegiate koostamisele, koolitatakse poliitikakujundajaid, samuti ametnikke, koolitajaid ja konsultante migratsioonipoliitika ja kultuuridevahelise suhtluse kompetentsuse tagamiseks.

Rahastamisperioodil arendatakse välja võimekus analüüsida sügavamalt sisserändajate käitumist ning mõju Eesti ühiskonnale, sealhulgas töötatakse välja asjaomased strateegiad rändevoogude kohta andmete kogumiseks ja koostatakse vastavaid analüüse.

**3. Liikmesriikides selliste õiglaste ja tõhusate tagasisaatmisstrateegiate edendamine, mis aitavad võidelda ebaseadusliku sisserände vastu, keskendudes eelkõige tagasipöördumise püsivusele ja tulemuslikule päritolu- ja transiidiriiki tagasivõtmisele**

Fondi tegevused panustavad riiklikes strateegiates kindlaks määratud eesmärkide saavutamisse: ebaseadusliku sisserände ennetamine, avastamine ja tõkestamine ning riigis ebaseaduslikult viibivate isikute arvu vähendamine. Valdkonna tegevuste elluviimisesse kaasatakse vabaühendusi ning rahvusvahelisi organisatsioone.

1. Tagasisaatmismenetlustega kaasnevad meetmed

Eesmärk on pakkuda tagasipöördujatele vajalikke mitmekülgseid teenuseid (nt majutus, meditsiiniline abi, tõlketeenus). Sihiks on parandada praegu Harkus asuva tagasipöördujate kinnipidamiskeskuse tingimusi ja pakutavaid teenuseid. Tagasipöördumisvaldkonna arendamiseks koolitatakse valdkonnas tegutsevate pädevate asutuste töötajaid, sealhulgas Politsei- ja Piirivalveameti ametnikke. Toetatakse sunniviisilise väljasaatmise seiramist.

1. Tagasisaatmismeetmed

Toetatakse tagasipöördujate vabatahtlikku riigist lahkumist vabatahtliku tagasipöördumise ja reintegratsiooniprogrammi abil. Vabatahtlik tagasipöördumine toimib koos sunniviisilise väljasaatmisega, seetõttu toetatakse ka sunniviisilist väljasaatmist.

1. Praktilise koostöö ja suutlikkuse suurendamise meetmed

Toetatakse valdkondliku koostöö arendamist Eesti Vabariigi ning teiste Euroopa Liidu liikmesriikide vahel, samuti koostööd kolmandate riikidega.

Riikliku programmi muutmine

Mitmeaastast programmi on vajaduse korral võimalik muuta. Fondi horisontaalse määruse artikli 14 kohaselt võib uute või ettenägematute olukordade esinemisel heakskiidetud riikliku programmi Euroopa Komisjoni või liikmesriigi algatusel uuesti läbi vaadata ja vajaduse korral järelejäänud programmitöö perioodiks muuta. Fondi horisontaalse määruse artikli 15 kohaselt vaatavad Euroopa Komisjon ja liikmesriik olukorra uuesti üle 2018. aastal liikmesriigi esitatud vahearuande ning Euroopa Liidu poliitikas ja liikmesriigis toimunud arengute põhjal. Selle tulemusel võidakse riiklikku programmi muuta. Ülevaadatud riikliku programmi kavand esitatakse Vabariigi Valitsusele heakskiitmiseks.

**III. Eelnõu vastavus Euroopa Liidu õigusele**

Fondist perioodiks 2014–2020 vahendite andmist ja kasutamist reguleerivad järgmised Euroopa Liidu õigusaktid:

1. [Euroopa Parlamendi ja nõukogu määrus (EL) nr 516/2014, millega luuakse Varjupaiga-, Rände- ja Integratsioonifond, muudetakse nõukogu otsust 2008/381/EÜ ning tunnistatakse kehtetuks Euroopa Parlamendi ja nõukogu otsused nr 573/2007/EÜ ja nr 575/2007/EÜ ja nõukogu otsus 2007/435/EÜ](https://www.siseministeerium.ee/public/AMIF_ET.pdf);
2. [Euroopa Parlamendi ja nõukogu määrus nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted](http://eur-lex.europa.eu/legal-content/ET/TXT/PDF/?uri=OJ:JOL_2014_150_R_0005&from=ET).

Fondi riiklik programm on eespool nimetatud õigusaktides sätestatuga kooskõlas.

**IV. Eelnõu mõju**

Programmiga luuakse võimalus viia ellu fondi asutamisotsuses kirjeldatud eesmärke kooskõlas riigisisestes arengukavades sätestatuga.

Riiklik programm toetab kolmandate riikide kodanikele välismaalaste seaduses ette nähtud kohanemisprogrammi elluviimist, välismaalastele rahvusvahelise kaitse andmise seaduses sätestatud ülesannete täitmist ning tõhusa kolmandate riikidekodanike tagasisaatmispoliitika elluviimist. Samuti toetab programm mitmete riiklike arengukavade, näiteks „Lõimuv Eesti 2020“ ja „Siseturvalisuse arengukava 2015–2020“ eesmärkide täitmist. Riikliku programmi kavandi heakskiitmise ja rakendamisega kaasnevad olulised positiivsed mõjud Eesti siseturvalisusele.

**V. Eelnõu rakendamisega seotud kulud ja nende rahastamine**

Vastavalt fondi asutamisotsuse lisale 1 on fondi rakendamise rahastamispakett ajavahemikuks 1. jaanuarist 2014. aastal kuni 31. detsembrini 2020. aastal kõigi fondi rakendavate liikmesriikide peale kokku 2 392 000 000 eurot. Eesti eraldis samaks perioodiks on 10 156 577 eurot. Euroopa Liidu toetus projektide rahastamisel on kuni 75%. Siseministeerium on kavandanud 2015. aasta riigieelarvesse ja 2015.–2018. aasta riigieelarve strateegiasse välisabi kohustusliku 25%-lise kaasfinantseeringu. Järgnevate aastate eelarvetesse planeeritakse kaasfinantseering riigi eelarvestrateegia ja riigieelarve koostamise protsessis, arvestades riigi rahalisi võimalusi. Fondi vahendeid jagatakse avatud taotlusvoorude ja otsetoetuste kaudu. Siseministeerium eraldab toetuslepinguga kõikidele toetuse saajatele 100% ulatuses vahendeid kavandatud tegevuste elluviimiseks vajalike abikõlblike kulude katteks. Eraldis hõlmab lisaks investeeringutele ka tehnilist abi fondi rakendamiseks (vastavalt fondi asutamisotsuse artiklile 23 moodustab tehniline abi kuni 5,5% liikmesriigile eraldatud kogusummast ning lisaks 1 000 000 eurot). Tehnilist abi saab rahastada täielikult fondi vahenditest. Tehnilisest abist kaetakse horisontaalses määruses ning Euroopa Komisjoni delegeeritud määruses nr 1042/2014[[2]](#footnote-2) toodud liikmesriigi ülesandeid, näiteks fondi rakendamise ettevalmistamine, rakendamine, järelevalve, hindamine, avalikkuse teavitamine, kontrolli- ja auditeerimiskulud (sh sisseostetavad teenused, paikvaatlused), vajadusel infosüsteemide loomine ja ülalpidamine, fondi rakendamise ja järelevalve jaoks loodud komisjonide, sh EL töögruppides osalemise ning liikmesriikide vahelise koostöö kulud ning muud kulud, mis on seotud vastutava asutuse ja auditeerimisasutuse teadlikkuse tõstmisega tema funktsioonide täitmiseks (sh koolitused).

Eestile eraldatavad summad aastateks 2014–2020 on järgmised:

* 2014. aastal – 1 320 361 eurot;
* 2015. aastal – 1 320 354 eurot;
* 2016. aastal – 1 421 920 eurot;
* 2017. aastal – 1 320 354 eurot;
* 2018. aastal – 1 625 051 eurot;
* 2019. aastal – 1 421 920 eurot;
* 2020. aastal – 1 726 617 eurot.

Eesti kavandab jagada Euroopa Liidu kogueraldise eesmärkide vahel järgmiselt:

1. Euroopa ühise varjupaigasüsteemi kõigi aspektide, sealhulgas selle välismõõtme tugevdamine ja arendamine – 2 564 087 eurot;
2. seadusliku rände toetamine liikmesriikidesse kooskõlas nende majanduslike ja sotsiaalsete vajaduste, näiteks tööturu vajadustega, tagades seejuures liikmesriikide sisserändesüsteemide terviklikkuse, ning kolmandate riikide kodanike tulemusliku integreerimise edendamine – 2 744 248,27 eurot;
3. liikmesriikides selliste õiglaste ja tõhusate tagasisaatmisstrateegiate edendamine, mis aitavad võidelda ebaseadusliku sisserände vastu, keskendudes eelkõige tagasipöördumise püsivusele ja tulemuslikule päritolu- ja transiidiriiki tagasivõtmisele – 3 289 630 eurot.

**VI. Eelnõu kooskõlastamine**

Eelnõu on kooskõlastatud Kultuuriministeeriumi, Sotsiaalministeeriumi, Haridus- ja Teadusministeeriumi, Rahandusministeeriumi ja Välisministeeriumiga. Tähtajaks (30. september 2015. aasta) kooskõlastasid Rahandusministeerium (Anu Leps, riigieelarve osakond) ja Kultuuriministeerium (Anne-Ly Reimaa, kultuurilise mitmekesisuse asekantsler). Tähtajast hiljem ja märkusteta kooskõlastasid Sotsiaalministeerium (Triin Raag, rahvusvahelise kaitse poliitika juht), Haridus- ja Teadusministeerium (Tatjana Kiilo, analüüsiosakond) ning Välisministeerium (Tanel Jõks, konsulaarosakond).

1. Euroopa Parlamendi ja nõukogu määrus (EL) nr 516/2014, 16. aprill 2014, millega luuakse Varjupaiga-, Rände- ja Integratsioonifond, muudetakse nõukogu otsust 2008/381/EÜ ning tunnistatakse kehtetuks Euroopa Parlamendi ja nõukogu otsused nr 573/2007/EÜ ja nr 575/2007/EÜ ja nõukogu otsus 2007/435/EÜ. [↑](#footnote-ref-1)
2. Komisjoni delegeeritud määrus (EL) nr 1042/2014, 25. juuli 2014, millega täiendatakse määrust (EL) nr 514/2014 seoses vastutavate asutuste määramise, nende juhtimis- ja kontrollialaste ülesannete ning auditeerimisasutuste seisundi ja kohustustega. [↑](#footnote-ref-2)